Carla Berrocal presenta el cartell de la desena edició del Splash
05 de maig 2023

![](/media/mh3e3lae/img_0308_m.jpg?width=850&height=566.5333960489182)

El Festival del Còmic de la Comunitat Valenciana Splash ha presentat el cartell de la seua desena edició. Esta obra ha sigut dissenyada per Carla Berrocal, una il·lustradora graduada a l'Escola d'Arts i Oficis de Madrid que destaca perquè gran part de la seua obra aprofundix sobre la temàtica LGTBI. Splash completarà la seua primera dècada al servici del còmic valencià i nacional amb una edició que tindrà lloc en el Casal Jove del Port de Sagunt el 17, 18 i 19 de novembre.

L'alcalde de Sagunt, Darío Moreno, ha expressat la seua visió del treball de Carla Berrocal amb la següent reflexió: «**En el cartell veiem tres històries invisibilitzades: la primera és el còmic com a element de cultura, de narració de fets històrics i també de reivindicació. La segona història és la de totes eixes dones que van formar part del desenvolupament obrer i de la revolució industrial de Sagunt. És imprescindible que estes dones guanyen visibilitat, ja que han quedat oblidades de les nostres llistes de carrers i llibres de textos. I l'última història esmenta les dones que formen part del món del còmic i de la il·lustració**». Darío Moreno també ha  recalcat que l'Ajuntament de Sagunt continua apostant per artistes femenines precisament per a demostrar que tenen tanta o més qualitat que molts dels artistes masculins.

El regidor de Joventut i Infància de l'Ajuntament de Sagunt, Guillermo Sampedro, ha afegit sobre este tema: «**És un cartell vinculat a la lluita de les dones a La Fàbrica i al passat industrial d'esta ciutat, però sobretot vinculat a la presència i la figura de la dona treballadora**». Així mateix, ha ressaltat de l'artista, Carla Berrocal, que no sols fa novel·la gràfica, sinó que també té una trajectòria molt àmplia en il·lustració i, a més, fa cursos i tallers de guió de còmic.

Per la seua banda, Carla Berrocal ha explicat que la seua aspiració amb el disseny del cartell era que es poguera palpar l'aroma de l’obrerisme de principis del segle XX: «**La intenció del cartell és bàsicament retre tribut al Sagunt més obrer, especialment a les poques dones que van treballar a La Fàbrica»**. Ha afegit que una altra finalitat del cartell és homenatjar María _la Jabalina_, ja que Cristina Durán ha tret un còmic sobre esta figura històrica femenina.

Les editorials valencianes, junt amb les nacionals més importants en el terreny del còmic, tornaran a ser presents en esta desena edició. I, com és habitual, també assistiran autors i autores valencianes, així com una àmplia nòmina de destacats autors nacionals. Cal esmentar que el Festival del Còmic Splash està impulsat per la regidoria de Joventut i Infància de l'Ajuntament de Sagunt amb el suport de la Generalitat Valenciana.

![](/media/sr5i4hun/cartel_splash_alta_m.jpg?width=561.7356538099717&height=850)

*   [](http://www.facebook.com/sharer.php?u=https://aytosagunto.es/va/actualitat/carla-berrocal-presenta-el-cartell-de-la-desena-edicio-del-splash/ "Facebook")
*   [](http://twitter.com/share?url=https://aytosagunto.es/va/actualitat/carla-berrocal-presenta-el-cartell-de-la-desena-edicio-del-splash/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/carla-berrocal-presenta-el-cartell-de-la-desena-edicio-del-splash/ "Linked In")
*   [](mailto:?body=https://aytosagunto.es/va/actualitat/carla-berrocal-presenta-el-cartell-de-la-desena-edicio-del-splash/)